b'\n_START_ARTICLE_\nFerjesambandet Skudeneshavn\xe2\x80\x93Mekjarvik\n_START_SECTION_\nHistorie\n_START_PARAGRAPH_\nSambandet ble \xc3\xa5pnet i juli 1970 mellom Skudeneshavn og Stavanger med ferja MF \xc2\xabSkudenes\xc2\xbb. Det tok straks mye trafikk fra sambandet mellom Stavanger og Kopervik. Rederiet som sto for driften var Det Stavangerske Dampskibsselskab. Allerede i 1973 var trafikken blitt s\xc3\xa5 stor at det ble satt inn en ferje til, MF \xc2\xabUlsnes\xc2\xbb. Sambandet fikk mer og mer trafikk p\xc3\xa5 kort tid. I 1975 kom ferje nr. 3, MF \xc2\xabTungenes\xc2\xbb, og i 1977 kom ferje nr. 4, MF \xc2\xabVardenes\xc2\xbb. Sambandet ble et av de st\xc3\xb8rste i landet. P\xc3\xa5 begynnelsen av 80-tallet var alle de fire ferjene p\xc3\xa5 verksted og ble forlenget._NEWLINE_I 1978 var den nye ferjekaien p\xc3\xa5 Mekjarvik ferdig og ferjene begynte \xc3\xa5 bruke den, noe som gjorde at reisetiden ble redusert fra 80 minutter til 70 minutter. Sambandet slet alltid med kapasitetsproblmer om somrene; k\xc3\xb8ene var kilometerlange p\xc3\xa5 begge sider. I 1987 ble storferja, MF \xc2\xabManx\xc2\xbb satt inn, Denne ferja hadde s\xc3\xa5 mange problemer og feil at Det Stavangerske Dampskibsselskab mistet sambandet fra juli 1988 til Rogaland Kystferjer som var et datterselskap av Rutelaget Ask\xc3\xb8y-Bergen. De satte inn to storferjer, MF \xc2\xabStamveien\xc2\xbb og MF \xc2\xabFjordveien\xc2\xbb._NEWLINE_I desember 1992 sto europavei 39 Rennfast ferdig, og det nye hovedsambandet Mortavika\xe2\x80\x93Arsv\xc3\xa5gen ble \xc3\xa5pnet og overtok trafikken p\xc3\xa5 hovedveien mellom vestlandsbyene. Sambandet Skudeneshavn-Mekjarvik ble \xc2\xablagt ned\xc2\xbb og et nytt ble \xc3\xa5pnet mellom Skudeneshavn og Mortavika. Boknafjorden Ferjeselskap drev dette sambandet med den innleide ferja MF \xc2\xabSkutvik\xc2\xbb, som var den tidligere MF \xc2\xabTungenes\xc2\xbb. Dette utl\xc3\xb8ste en proteststorm, og etter kort tid ble samabndet mellom Skudeneshavn og Mekjarvik gjenopprettet, n\xc3\xa5 med Rogaland Trafikkselskap som operat\xc3\xb8r, med ferja MF \xc2\xabSkutvik\xc2\xbb, som var kj\xc3\xb8pt og gitt navnet MF \xc2\xabSkudenes\xc2\xbb. Sambandet hadde mistet sin viktige status til Mortavika\xe2\x80\x93Arsv\xc3\xa5gen, og ble n\xc3\xa5 kun trafikkert med \xc3\xa9n ferje, og det forekom bare litt k\xc3\xb8 om sommeren. Etter en stund p\xc3\xa5 overtid fordi den nye ferja til det nye sambandet Skudeneshavn-Kvits\xc3\xb8y-Mekjarvik hadde s\xc3\xa5 mange feil, ble sambandet sl\xc3\xa5tt sammen med sambandet Kvits\xc3\xb8y-Mekjarvik til det nye \xc2\xabtrakantsambandet\xc2\xbb.'